Killan ansiomerkistä sanotaan säännöissä seuraavaa: 
Killan ansiomerkki on 30-millimetrinen hopeoitu killan tunnus, jota kannetaan leveän kiltanauhan keskellä. Ansiomerkki myönnetään tunnustuksena henkilölle, joka on aktiivisesti edistänyt killan toimintaa tai sen jäsenten etua. Merkkiä käytetään juhlallisissa tilaisuuksissa, joissa on käytössä akateemiset kunniamerkit. 

Näissä juhlissa ei vielä itse merkkiä päästä luovuttamaan sillä ne valmistuvat vasta killan syntymäpäiväkahveille, toki pukukoodikaan ei sitä tänään sallisi. Palkituille luovutetaan tänään kuitenkin kunniakirjat muistoksi ja kiitokseksi vuosien hyvästä työstä. 

Ansiomerkkitoimikunnan puheenjohtajana toimin minä ja apunani toimi Qike tässä vieressä sekä edeltävät vanhat kähmyt Zacky ja Masi.

Vastaanotimme ansiomerkkien saajiksi kaikenkaikkiaan 19 ehdotusta, kiitos kaikille ehdottaneille. Valinnoissa pyrittiin monipuoliseen otantaan killan ja sen jäsenten hyvinvointiin ja etuun vaikuttaneista henkilöistä ja on pakko sanoa, että meillä on TiTellä aivan mahtava määrä upeita tekijöitä joista olen todella, todella ylpeä!

Qike, aloitetaanko?

Mayz:

Tämä ansiomerkin saaja on toiminut useamman vuoden rakkaan kiltansa hommissa, niin hallituksessa kuin jäsenenä. Kyseinen henkilö ei ole pelännyt nostaa kättään ylös kun kiltansa on tarvinnut nakkilaista, eikä ole unohtanut kiltaansa myöskään oman hallituspestinsä loppuessa.
Hänellä on huomattu TiTeläisille tärkeä kyky nostattaa niin ystäviensä kuin tuntemattomien henkeä, sekä hänestä on vahvasti näkynyt samalla kyky ottaa vastuuta, kuten myös kyky antaa toisille tilaa toimia. 
Kyseinen TiTeläinen on toiminut vahvasti kaikessa liikunnassa, alkaen esportsista päättyen aina “oikeaan” liikuntaan ja onkin jälkimmäisessä saanut porukan mukaan liikkumaan uudelleen ja uudelleen.
Hallitusvuosinaan tämä henkilö kiinnitti huomiota sillä, kuinka upeasti hän hoiti oman pestinsä ja kuinka hänen työskentelynsä ylettyi myös oman pestinsä ulkopuolelle. Tämä sama toimeliaisuus näkyy myös muissa harrastuksissaan vahvimpana hänen itsensä järjestäminä MTG-prelluina.
Ensimmäisen ansiomerkin saa huomisessa sillisnakissakin toimiva:
Matti “Mayz” Hämäläisen

laarnio:

Tämä pitkän linjan kilta-aktiivi on vuosien varrella antanut suuren panostuksen killan erinäisten tapahtumien järjestymiselle ollen aina valmiina pyyteettömästi nakkeilemaan muiden ilon varmistamiseksi. Hänet on usein löydetty killasta pelailemasta, hengailemasta tai kirjoittamasta Nibbleä.

Vaikka hallituksessa hän onkin ollut vain kerran, on hän silti toiminut loputtomana siltana nuorten ja vanhojen kiltahuoneella kävijöiden välillä, tutustuen aktiivisesti niin uusiin kuin vanhoihin opiskelijoihin. Häntä voisikin parhaiten kuvailla sanoilla ”Nuori kaveri, joka aloitti kauan sitten”.
 
Ei ole titeläistä, joka ei hänestä olisi kuullut. Ansiomerkin saa kiltamme epävirallinen toteemieläin sekä ansiotoimikunnan Telegram-ryhmän nimen inspiraatio,
laarnio ”laarnio” laarnio eli Henrik Hartiala!

Jyhiz:
 
Seuraava ansiomerkin saaja on ollut yleinen näky kiltahuoneella koko opiskeluaikansa. Hän on hallitustoimiensa ulkopuolellakin ollut valmis nakkeilemaan ja avustamaan eri tapahtumien järjestämisessä sekä killan siisteyden ylläpidossa. Onpa hänet nähty myös avustamassa viime kesän kiltaremontissa. 

Kyseessä on alati hymyilevä ja iloinen kiltalainen, joka kohottaa toimillaan ja olemuksellaan killan yhteishenkeä. Vaikka hän ei ole ikinä toiminut virallisessa liikuntavastaavan roolissa, on hänen aktiivisuutensa auttanut olennaisesti parantamaan TiTen liikuntatoimintaa ja inspiroimaan ihmisiä mukaan peleihin.

Ylipäätään tämä henkilö suorastaan uhkuu titeläisyyttä. Ansiomerkin saa killan oma sportboy, nykyään Mordorin pimeässä varjossa vaikuttava,
Juho ”Jyhiz” Vähätalo!

Zyrk

Palkittava on periksiantamaton, vahvatahtoinen visionääri, joka hoitaa hommansa aina loppuun asti ja erityisen hyvin. Työn jälki on poikkeuksellisen erinomaista. Siinä näkyy iso panostus ja rakkaus lajiin.

Hän on aloittanut killassa kokonaan uudenlaista toimintaa ja tehnyt aina todella kovaa työtä sen eteen. Kun TiTessä tehdään juttuja, ne tehdään ISOSTI. Kun palkittavana oleva henkilö lähti 2. vuoden opiskelijana järjestämään killan ensimmäistä Counter-Strike-turnausta, siitä tuli Suomen suurin. Nyt meillä on vakiintunut ja toimiva eSports- ja pelitapahtumakulttuuri. Tällaisella toiminnalla tavoitetaan jäsenistöstä uusia osia, jolle ei aiemmin ole välttämättä ollut tapahtumatarjontaa.

Rakkaudesta lajiin kielii myös ansioiden elämäntyömäisyys. Tämä ansiomerkin saaja on fuksista asti ollut aktiivisesti tekemässä toimintaa, eikä loppu ole näkyvissä.Havainnollistetaan asiaa käymällä pikaisesti läpi vastuutehtäviä. Lista alkaa:
Automaattivastaava, eSports-vastaava, Sosiaalipoliittinen vastaava, eSports-vastaava, Puheenjohtaja, Valokuvaaja, eSports-vastaava, Valokuvaaja, Taltioitsija, Päätoimittaja

Lista TiTen hallituspesteistä päättyy. Muita olisi vielä melkoisesti, esimerkiksi yliopiston hallinnossa ja ylioppilaskunnassa, mutta kaikkia ei ehdi tässä luettelemaan. Killan edustajistovaaliliiton ja TEKIJÄ-vaalirenkaan muodostamisessa tällä henkilöllä oli hyvin suuri rooli. Niissäkin hommissa on ajettu tietoteekkarin etua.

eSportsia ja edunvalvontaa, joista ei ikinä saa tarpeeksi kiitosta. Ansiomerkin saa... herra edustajiston puheenjohtaja, Veli-Matti "Zyrk" Korpelainen.

Tommijama:

Tämä tekijä on antanut sydämestään (ja opintoajastaan) palasen titelle. Hän on toiminut vuosia aktiivisesti erilaisissa killan vastuutehtävissä ja pitänyt yllä hyvää tietoteekkarihenkeä. Hän on ollut alusta asti vastuullinen, mutta samaan aikaan rento ja helposti lähestyttävä.

Eri pesteissään hän on päässyt toimimaan tapahtumien, fuksien ja erilaisten johtotehtävien parissa. Hän on ollut vapaaehtoisena Akateemisessa kynäriliigassa, Tampereen TiTeeneillä ja tehnyt killan 25v vuosijuhlia. Aina pilke silmäkulmassa ja hyvässä hengessä. 

Vuosien hyvä toiminta ei kuitenkaan ole saanut tätä tekijää lannistumaan vaan hän on täällä myös tänään. Kutsutaan lavalle AKL-cateringin voileipämestari, vuosijuhlavastaavamme
Tommi “tommi juhani nikula” Nikula

Aivoapina:

Tämä ammattitaitoinen ja positiivisuutta ympärilleen levittävä henkilö on tehnyt killan eteen merkittävän ja ansiokkaan uran. Vuosien varrella hänelle on kertynyt monenlaisia vastuutehtäviä. Vaativatkin tehtävät hoituivat mallikkaasti, ja vastuunkannon myötä kasvoivat komeat rintakarvat. Kuvaannollisesti siis.

Ansiomerkin saajan saavutuksista on päässyt nauttimaan koko killan jäsenistö. Etenkin killan tietokonepelitapahtumapuolta hyödyntävät ovat saaneet huomata kuinka urhomme on toiminut ansiokkaasti killan pelailu- ja pelaamistoiminnan edistämiksesi toimimalla muun muassa elektronisesta urheilusta vastaavana toimihenkilönä palvellen muun muassa lanittajia, speedrunnaajia ja elektroonisia urheilijoita. Lisäksi hän on hoitanut tähän liittyviä toimia muutenkin kuin pestiin nimettynä – pyyteettömästi ja ylittäen selkeästi odotukset.

Muita vastuutehtäviä ovat esimerkiksi kiltahuoneen kehittäminen kiltamestarina ja viimeisimpänä killan verkkosivujen ja intran devaaminen seittitoimikunnan vetäjänä. Näistä saavutuksista voimme päätellä, että ansiomerkin saa aivan mahtava ja-jatkojen päänakkilainen Anssi "10 years since Aivoapina stream" Varjonen.

Eevuli:

Viimeinen ansiomerkin saaja on toiminut killassamme monissa eri tehtävissä. Hän on saanut jäsenistöä liikkeelle kaikissa pesteissään ja tuonut hymyn titeläisten huulille positiivisella persoonallaan.

Hänen asenteensa on huomattu myös killan ulkopuolella ja hän onkin vienyt hyvää titeläistä tekemisen meininkiä ja killan imagoa eteenpäin kaikissa vastuutehtävissään eri järjestöissä.

Tämä sotasankari on testattu lappeen Rannan, turun ja oulun taistelukentiltä aina Otaniemeen asti. Hän ei anna pahan voittaa, vaan vetää aina loppuun asti. Sama periksiantamattomuus näkyy myös hänen kaikessa muussa toiminnassaan ja valitettavasti kaikuu myös välillä omien taistelijoiden korvissa kovaan ääneen sanoin: “HYVÄÄ HUOMENTA!”

Haluaisin kutsua lavalle titeenisotasankarin, tapahtumamaestron ja Kelpo Teekkari
Eeva “eevuli” Ylimäen!